ОПРЕДЕЛЕНИЕ НА ОБЩИЯ СЪД (състав по жалбите)
13 януари 2014 година
Съединени дела T‑116/13 P и T‑117/13 P
Georgio Lebedef
срещу
Европейска комисия
„Обжалване — Публична служба — Длъжностни лица — Атестиране — Доклад за развитие на кариерата — Процедури за оценяване за 2008 г. и 2009 г. — Освобождаване на половин работен ден с оглед на синдикално представителство — Доклади за оценка, обхващащи функциите, изпълнявани в службата, в която е назначено длъжностното лице — Определяне от синдикална организация — Отхвърляне на жалбите в първоинстанционното производство като явно неоснователни — Отчасти явно недопустима и отчасти явно неоснователна жалба“
Предмет:      Жалби за отмяна на определенията на Съда на публичната служба на Европейския съюз (трети състав) от 12 декември 2012 г., Lebedef/Комисия (F‑70/11 и F‑109/11)
Решение:      Отхвърля жалбите. Г‑н Giorgio Lebedef понася направените от него съдебни разноски и тези, направени от Европейската комисия в рамките на настоящото производство.
Резюме
1.      Обжалване — Основания — Обикновено повторение на правните основания и доводите, изложени пред Съда на публичната служба — Липса на установяване на твърдяната грешка при прилагане на правото — Недопустимост
(член 257 ДФЕС; член 11, параграф 1 от приложение І към Статута на Съда; член 138, параграф 1 от Процедурния правилник на Общия съд)
2.      Обжалване — Основания — Основание относно поправката на решението на Съда на публичната служба — Липса на компетентност на Общия съд
(член 139, параграф 1 от Процедурния правилник на Общия съд; член 84, параграф 1 от Процедурния правилник на Съда на публичната служба)
1.      Жалбата трябва точно да посочва пороците на съдебното решение, чиято отмяна се иска, както и правните доводи, с които по специфичен начин се подкрепя това искане.
Не отговаря на това изискване основание за отмяна, което, без дори да съдържа доводи, насочени специфично към установяване на грешката, която опорочава обжалвания съдебен акт, се ограничава до възпроизвеждане на вече изложени пред Съда на публичната служба доводи. Всъщност такова основание представлява в действителност просто искане за преразглеждане на представено пред Съда на публичната служба основание, което е извън компетентността на Общия съд.
(вж. точки 23 и 89)
Позоваване на:
Съд — 9 юни 2011 г., Evropaïki Dynamiki/ЕЦБ, C‑401/09 P, Сб. стр. I‑4911, т. 61 и цитираната съдебна практика
Общ съд — 16 декември 2010 г., Lebedef/Комисия, T‑52/10 P, т. 35 и цитираната съдебна практика
2.      Член 84, параграф 1 от Процедурния правилник на Съда на публичната служба, който се отнася до поправянето на правописни грешки, грешки в изчислението или явни фактически неточности, не се прилага към производството пред Общия съд, което се урежда изключително от неговия собствен процедурен правилник. Следователно жалбоподателят не може да поправи пропуска си да предприеме действия по посочения член, като поиска от Общия съд да извърши поправка на твърдените правописни грешки или явни фактически неточности, съдържащи се в обжалваните съдебни актове на Съда на публичната служба.
(вж. точки 44 и 45)